Síminn og Ardian náðu samkomulagi í gær um breytingar á kaupsamningi Ardian á Mílu ehf. Heildarvirði viðskiptanna lækkar um fimm milljarða. Forstjóri Símans segir að það séu ákveðin vonbrigði að fyrri samningur hafi ekki gengið eftir.
Í tilkynningu frá Símanum til Kauphallarinnar kemur fram að heildarvirði viðskiptanna lækki, það var áður 78 milljarðar króna, en verður nú 73 milljarðar. Er því um 5 milljarða króna lækkun að ræða. Orri segir að Ardian hafi farið fram á endursamning samkvæmt ákvæði í fyrri kaupsamning og því hafi þurft að semja upp á nýtt.
Þetta virkar þannig að þegar við gerum samning í október í fyrra um söluna á Mílu á tilteknu verði var fyrirvari þar um það að ef eitthvað kæmi t.d. frá samkeppniseftirlitinu sem hefði áhrif á þessu viðskipti að Ardian gæti gengið frá viðskiptunum og þess vegna þurfti að semja upp á nútt þegar þessi staða var komin upp.
Hann segir að vissulega hafi Síminn vonast til að fyrri samningur gengi eftir en ekkert annað hafi verið í stöðunni en að semja upp á nýtt. Samkeppniseftirlitið hefur frest til 18. ágúst til að meta hvort samningurinn standist samkeppnislög.
Við hefðum ekki skrifað undir þennan samning í gærkvöldi nema að við hefðum verið sátt við það miðað við sö tðuna. Auðvitað hefðum við frekar viljað að fyrri samningurinn hefði gilt en þetta er staðan og þá var þetta möguleiki sem var á borðinu og við klárlega vildum hann frekar en að ekki yrði af viðskiptunum.